Једрилице DFS 230 су коришћене на подручју Југославије углавном за транспорт, највећа борбена употреба ових летилица је била Десант на Дрвар (операција "Rosselsprung" - "Коњићев скок"). Овом операцијом немачка војска је хтела да ухвати маршала Тита, уништи врховни штаб партизанских одреда Југославије, и главнину партизанских одреда који су били лоцирани у Дрвару. Операција је планирана по узору на акцију ослобађања Мусолинија са Гран Саса.